Hymn Norodu Ślōnskiygo – wiersz ôd ślōnskigo poety Karola Gwoździa szkryfniynty we 2006 roku, ôpublikowany w tōmiku poezyji "Myśli ukryte". Jes jednym z nojbarzij znanych ślōnskich wierszy. Charakterystyka. Hymn szkryfniynty jes w formacie sylabotōnicznego wiersza, ôźmiozgłoskowcym, podzielōny na trzi kwartynowe strofy, z parzistymi wersami.   Naskwol zabiygiym autora bōło szkryfniyńcie wiersza, kery skłodo sie moc ze słōw, kere idzie znōńś tak we ślōnskij, jak i polskij godce, tak coby tekst spokopiōła jak nojwiynkszo liczba ludzi, niy ino ślōnskojynzycznych, ale tyż i polskojynzycznych. Symbolicznie sōm użyte słowa, kere majōm podkreślić srogi wpływ germanizmōw i bohymizmōw na djalekty ślōnskie, take jak "ōma" (miym. die Oma → ōma, starka) abo "kraj" (cz. Kraj → land, kraj, krajina, regiōn), kery mo niy ino być synōnimym hajmatu, nale tyż pamiyńćōm ô «Czeskim Ślōnsku». Tekst wiersza jes żywy postrzōd ludzi. Piyrsze rzōndki Hymnu sōm czynsto spōminane ôd Ślōnzokōw we internecu, coby podkreślić swoje przōniy do Gōrnego Ślōnska, sōm tyż na fanach kibicowskich na szpilach fusbalu, używane do produktōw kōmercyjnych, jak szale abo bluzy, zaś podug «Ślōnskigo Cajtunga» tyn wiersz z powodzyniym mōg by być hymnym Ślōnska. Tekst. Wiersz we ôryginalnym zopisie: Hymn Norodu Ślōnskiygo Niy ma drugij takij ziymi By my byli szczynśliwszymi Poza jednym naszym krajym Poza Ślōnskiym, naszym rajym Nasz adlerze gōrnoślōnski Niy doznōmy żodnyj klynski Z Bożōm mocōm przetrwo ślōnskość Przetrwo wolność, prawość, jedność To my norōd złoto-modry Radzi nad dolinōm Ôdry Wierność Tobie dochowōmy Tak chowali nasze ōmy Bibljografijo. Karol Gwóźdź: "Myśli ukryte". Siymianowice Ślōnskie: Wydawnictwo Hologram, 2010. ISBN 978-83-930871-0-5